બાળકને માતા હળદરવાળું દૂધ પીવડાવે ત્યારે બાળકને ભાવે નહીં અને માતાને દૂધ પીવડાવવા માટે તેની પાછળ પાછળ દોડવું પડે. પરંતુ જ્યારે બાળક મોટું થાય ત્યારે જો હળદરવાળા દૂધના ફાયદા જાણે તો તેને માતા માટે માન થાય કે માતા તેના બાળકના ભલા માટે સ્વાદમાં ન ભાવે તેવું દૂધ પીવડાવવા માટે શું કામ દોડાદોડ કરતી હતી? હળદરવાળા દૂધના અનેક ફાયદા છે. તેમાં કુદરતી રીતે જ એન્ટી બાયૉટિક ગુણો રહેલા છે. આમ, તમારે એલોપેથીની આડ અસર ધરાવતી મોંઘી એન્ટી બાયૉટિક દવાઓ લઈને બીજા રોગોને આમંત્રણ આપવાની જરૂર નથી. વળી, દૂધમાં કેલ્શિયમ ભરપૂર હોય છે. સ્ત્રીઓને મોટી ઉંમરે હાડકાની તકલીફ થતી હોય છે કારણકે એક ઉંમર પછી તેમનામાં કેલ્શિયમ ઘટી જાય છે, પરંતુ જો તેઓ નાનપણથી જીવે ત્યાં સુધી હળદરવાળું દૂધ પીવે તો આ તકલીફ ખાસ ન થાય. એન્ટી બાયૉટિક અને કેલ્શિયમના કારણે તમે જો રોજેરોજ હળદરવાળું દૂધ પીઓ તો તમે રોગોને અને ચેપને અટકાવી શકો છો.